ખેર, મારે તો અહીં કોઈની લાગણી શું કામ દુભાઈ કે કયા કારણસર દુભાઈ, ક્યારે દુભાઈ વગેરે વિશે ચર્ચા કરવી નથી. બલ્કે, હવે તો મારે મારી દુભાતી લાગણી વિશે વાતો કરવી છે. શા માટે મારા જેવા આમ આદમીની લાગણી રોજરોજ દુભાવવામાં આવે છે? કેમ કોઈ વિરોધ કે વિવાદ થતા નથી? અરે, કોઈ મારી લાગણી દુભાવવા વિશે ચર્ચા પણ કરતું નથી. તેથી હું સામે ચાલીને એકલો સૌને જાહેરમાં કહું છું કે મારી લાગણી તો આ દેશમાં રોજરોજ, ડગલે ને પગલે દુભાયા કરે છે એનો ઉપાય ક્યારે થશે? કોણ કરશે? લો જોઈ લો મારી દુભાતી લાગણીઓની ઝલક.